荅高三十五留别便呈于十一
唐·李颀

累荐贤良皆不就，家近陈留访耆旧。韩康虽复在人间，王霸终思隐岩窦。清冷池水灌园蔬，万物沧江心澹如。妻子欢同五株柳，云山老对一床书。昨日公车见三事，明君赐衣遣为吏。怀章不使郡邸惊，待诏初从阙庭至。散诞由来自不羁，低头授职尔何为。故园壁挂乌纱帽，官舍尘生白接䍦。寄书寂寂于陵子，蓬蒿没身胡不仕。藜羹被褐环堵中，岁晚将贻故人耻。